Ο **Κυριάκος Κυριακίδης** είναι Έλληνας αρχιτέκτονας.

Βιογραφικά Στοιχεία
-------------------

Γεννήθηκε στην Αλεξάνδρεια το 1937 και τέλειωσε το γυμνάσιο στην Κύπρο το 1954. Αμέσως μετά, και ως το 1958 ήρθε στην Ελλάδα να σπουδάσει Αρχιτεκτονική στο Εθνικό Μετσόβιο Πολυτεχνείο. Συγχρόνως με τις σπουδές του δούλευε στο γραφείο του καθηγητή Κυπριανού Μπίρη (1907-1990).

Τέλειωσε το Πολυτεχνείο το 1963 και ένα χρόνο αργότερα έγινε βοηθός στην έδρα οικοδομικής του Μπίρη μέχρι το 1973. Ο Κυπριανός Μπίρης ήταν έλληνας αρχιτέκτονας που είχε εμπειρία στην αρχιτεκτονική των νοσοκομείων. Πολλά από τα πρώτα ελληνικά νοσοκομεία βγήκαν από το γραφείο του, ενώ πολλοί από τους μετέπειτα μελετητές νοσοκομειακών κτιρίων μαθήτευσαν και δούλεψαν γι' αυτόν.

Αρχιτεκτονικό Ύφος
------------------

Στο έργο του Κυριακίδη, μέσα από ρεύματα και επιρροές, διακρίνουμε ασφαλώς κατ' αρχήν την επιρροή του Άρη Κωνσταντινίδη. Ο Κυριακίδης όμως θέλοντας να πάει τη λεπτομέρεια του Άρη Κωνσταντινίδη πιο πέρα, άρχισε να ψάχνει τα υλικά. Προχώρησε και σε θέματα παθητικής ηλιακής ενέργειας, θέματα προσανατολισμού, θέματα σκιασμού, θέματα αντιμετώπισης της ανταύγειας, του φυσικού φωτισμού και εξαερισμού, τα οποία σίγουρα είχαν απασχολήσει και τον Κωνσταντινίδη.
Κάτι τέτοιο είναι εμφανές από τις πρώτες κατοικίες του 1960 και των αρχών του '70, με τυπικό παράδειγμα τη μονοκατοικία στην οδό Χαριλάου Τρικούπη 38 στο Κεφαλάρι.

Μεγάλη είναι και η συμβολή της Αρχιτέκτονος Αντέλας Παϊζη-Κυριακίδη (1942 - ), συζύγου του Κυριάκου, που από το 1963 μέχρι σήμερα, έχει συνδράμει αναπόσπαστα στο έργο του συζύγου της. Πολλά από τα πρώτα σπίτια στη Φιλοθέη, το ιδιόκτητο σπίτι των αρχιτεκτόνων στην Ύδρα και το κτίριο του ιδιωτικού τους γραφείου "Κ. Κυριακίδης και Συνεργάτες", στο Χαλάνδρι είναι αποτελέσματα της ιδιαίτερης ευαισθησίας και προσωπικής εποπτείας της Αντέλας.

Ο Τομπάζης και ο Κυριακίδης, συναντήθηκαν επανειλημμένως με πιο πρόσφατη συνεργασία το Ίδρυμα Παπαγεωργίου, στη Θεσσαλονίκη, ένα από τα μεγαλύτερα νοσοκομειακά συγκροτήματα της χώρας μας.

Ο Κυριακίδης προχώρησε από τον μοντερνισμό του Άρη Κωνσταντινίδη στα μέσα του '70, στην καθαρά Μπάουχαους αντιμετώπιση των νοσοκομείων του, εμπλουτισμένα με την έγνοια για άψογη λεπτομέρεια. Η ανθρώπινη κλίμακα και η επιλογή των στοιχείων ικανοποίησης του χρήστη είναι πανταχού παρόντα στην αρχιτεκτονική του Κυριάκου Κυριακίδη

Το γραφείο του
--------------

Το γραφείο των Κυριάκου και Αντέλας Κυριακίδη από το 1963 έχει πάρει μέρος σε πολλούς διαγωνισμούς ενώ το έργο του διακρίνεται από μεγάλο αριθμό κατοικιών, τουριστικών κτιρίων, κτιρίων γραφείων και νοσοκομείων.

Τα πρώτα του ξενοδοχεία στη Σκιάθο (1973-1978) και πρόσφατα το κολοσσιαίο Χίλτον της Ρόδου, σε συνεργασία με τους καθηγητές αρχιτέκτονες Αλέκο Τομπάζη, Κ. Δεκαβάλλα, Α. Γεωργιάδη.

Χαρακτηριστικό είναι το προσωπικό σπίτι του αρχιτέκτονα στην Ύδρα, που δεν χαρακτηρίζεται απαραίτητα παραδοσιακό αν και είναι απόλυτα εναρμονισμένο με το τοπίο, το κλίμα και τον προορισμό του. Η αφαίρεση μάζας θα χρησιμοποιηθεί και σε μετέπειτα έργα του.

Άλλα έργα του αρχιτέκτονα
-------------------------

Υποκαταστήματα Τραπεζών: 
τα υποκαταστήματα της Ιονικής Τράπεζας στον Πειραιά και στο Κεφαλάρι, όπως και η Ιονική Τράπεζα στο Κεφαλάρι (η τελευταία δημιουργήθηκε μέσα σε έναν παλαιό φούρνο). Η Ιονική Τράπεζα στην οδό Φίλωνος στον Πειραιά και η Λαϊκή Τράπεζα στη λεωφόρο Κηφισίας στο Ψυχικό.

### Κτίρια γραφείων

Το κτίριο γραφείων της εταιρίας Glaxo-Wellcome στη λεωφόρο Κηφισίας. Σε συνεργασία με τους Αρχιτέκτονες Τάκη Εξαρχόπουλο και Γιώργο Αποστολάκο. Κορυφαία συνθετική αντιμετώπιση σχήματος "Γ" σε δύσκολο γωνιώδες οικόπεδο, που διακατέχεται από καθαρά μινιμαλιστική διατύπωση και αποτελεί αυτή τη στιγμή απαρχή μιας νέας έκφρασης στα Ελληνικά συνθετικά δεδομένα με την αφαίρεση μάζας που χρησιμοποιεί.

Στο κτίριο «Υπερίων» στη συμβολή των οδών Ηλία Ηλιού και Εκαταίου στην Αθήνα, διακρίνoυμε την επιτυχημένη τοποθέτηση εξωτερικών συστημάτων ηλιοπροστασίας.

Αποκορύφωμα των δυνατοτήτων και της πείρας του Κυριακίδη είναι η συμμετοχή του στην τελική διαμόρφωση και κατασκευαστική επίτευξη του Μεγάρου Μουσικής. Με συνεργάτη του τον Νίκο Σχολίδη, αντιμετώπισαν τον φόρτο του συντονισμού όλου του κτιρίου, εκτός των αιθουσών που αντιμετωπίστηκαν σαν μελέτη εφαρμογής από τον Βασίλη Σγούτα.
Τέλος, το ιδιόκτητο κτίριο γραφείων των αρχιτεκτόνων στο Χαλάνδρι διακρίνεται για τον ευαίσθητο σχεδιασμό του και την αρμονία των εσωτερικών του.

### Νοσοκομεία

Από τα γνωστότερα έργα του Αρχιτέκτονα είναι μεταξύ άλλων, το Μαιευτήριο Λητώ, το Μαιευτήριο Ήρα, το Υγεία, τα Ιασώ στο Μαρούσι και η Νέα Γενική κλινική Ιασώ General στη λεωφόρο Μεσογείων.
Το 424 Γενικό Στρατιωτικό Νοσοκομείο Θεσσαλονίκης το 2002.
Η νέα ιδιωτική κλινική Ιασώ Μακεδονίας στη Θεσσαλονίκη.

### Λοιπά κτίρια - μελέτες

* 424 Γενικό Στρατιωτικό Νοσοκομείο Θεσσαλονίκης, Μελέτη Εφαρμογής, 2002
* Νέα Γενική Κλινική «Ιασώ General» στη Λεωφ.Μεσογείων, Μελέτη Δημοπράτησης, 2002
* Νέα Ιδιωτική Κλινική «Ιασώ Μακεδονίας» στη Θεσσαλονίκη, 2001
* Μαιευτική Γυναικολογική Κλινική «Γένεσις» στη Θεσσαλονίκη, Οριστική Μελέτη, Μελέτη Εφαρμογής, 2001
* Αναδιαρρυθμίσεις υφιστάμενης κλινικής «Αγ. Τριάδα» και διαμόρφωση του περιβάλλοντα χώρου της κλινικής, 2001
* Παιδιατρική Κλινική της «Ιασώ Α.Ε» και Νέα γραφεία Διοίκησης «Ιασώ Α.Ε.» στο Μαρούσι, 2000
* Ανέγερση Τμήματος Β΄ Φάσης του «Γενικού Νομαρχιακού Νοσοκομείου Αγίου Νικολάου (Γ.Ν.Ν.Α.Ν.)», 1999
* Γενικό Νοσοκομείο Αμμοχώστου, 1997
* Γενικό Νοσοκομείο Πύργου, 1997
* Γενικό Νοσοκομείο Σερρών, 1997
* Ολυμπιακό Κέντρο Γραπτού Τύπου στο Μαρούσι, 2002
* Νέο συγκρότημα κτιρίων στη Λιβύη, 2001
* Μελέτη αξιοποίησης και αναδιαμόρφωσης του κεντρικού μεγάρου Μετοχικού Ταμείου Στρατού (Μ.Τ.Σ.) στο κέντρο της Αθήνας, 2000
* Νέο Κτίριο Αεροδρομίου Ζακύνθου, 1999
* Νέο Κτίριο πολλαπλών χρήσεων (Συνεδριακό Κέντρο – Κέντρο Αισθητικής) Μαιευτηρίου Ιασώ, 1999
* Nέος εμπορευματικός σταθμός στο νέο Διεθνή Αερολιμένα Αθηνών «Ελευθ. Βενιζέλος», 1998
* Nέα Μονάδα Αεροτροφοδοσίας (Οlympic Catering) στο Διεθνή Αερολιμένα Αθηνών «Ελευθ. Βενιζέλος», 1999
* Αντικατάσταση στεγάστρου και αναδιαμόρφωση Αρχαιολογικού Χώρου Ακρωτηρίου Σαντορίνης, 1998
* Κέντρο Πολυκινηματογράφων επί Βασ. Σοφίας, 1998
* Επέκταση και ανασκευή Αεροδρομίου Ηρακλείου Κρήτης, 1998
* Επέκταση και ανασκευή Αεροδρομίου Σάμου, 1998
* Επέκταση και ανασκευή Αεροδρομίου Μυκόνου, 1998
* Μελέτη Διαμόρφωσης Ισογείου Κεντρικού Κτιρίου ΟΤΕ, Λ. Κηφισίας, 1997
* Επιχειρησιακό Κέντρο Θεσσαλονίκης, Μελέτη Εφαρμογής, 1997

Βιβλιογραφία
------------

* Παναγιώτης Τουρνικιώτης, "Ιστοριογραφία της Μοντέρνας Αρχιτεκτονικής", 1999, εκδ. Αλεξάνδρεια
* Δημήτρης Φιλιππίδης, "Νεοελληνική Αρχιτεκτονική" Αθήνα, 1984, εκδ. Μέλισσα
* Δημήτρης Φιλιππίδης, "Μοντερνα Αρχιτεκτονική στην Ελλάδα" Αθήνα, 2001, εκδ. Μέλισσα

Πηγές
-----

* 
* 
* 
* 
* Αρχειοθετήθηκε 2016-03-05 στο Wayback Machine.
* 
* 
* 
* 
* 
* 
* Ημερίδα INFACOMA 2012
* 
*

Εξωτερικοί σύνδεσμοι
--------------------

Το σύνολο των έργων των Κυριάκου και Αντέλας Κυριακίδη θα εκτίθενται από τις 30 Μαΐου 2012 μέχρι τις 29 Ιουλίου 2012 στο κτίριο Πειραιώς του Μουσείου Μπενάκη

* 
* 

### Ιστοσελίδα γραφείου

*